બાકી વિન્ડો શોપિંગ તો જીવનભર ચાલતું જ રહે છે. બચપણમાં રમકડાની દુકાનો બહાર અને જરા મોટા થઈએ એટલે શાળા કોલેજોમાં કે નોકરીની જગાએ યા રાજકારણમાં પદ માટે યા અન્યત્ર જીવનસાથી માટેનું વિન્ડો શોપિંગ ચાલ્યા કરે છે. (બહેનોનું ગોરમાનું વ્રત પણ એ કક્ષાએ જઈને જ થાય છે ને! ભાઈઓ એવું કોઈ વ્રત કર્યા વિના જ સારા જીવનસાથીની તલાશમાં રાચે છે.) કોઈ પરિચિતને સરસ મિત્ર સાથે જોઈએ કે સારી વસ્તુ સાથે, પેલી વિન્ડો શોપિંગની વૃત્તિ ઊછળી આવે છે.